Sanger se noue ontkoming toe motor ontplofKobus Muller. Foto: Facebook via @kobusmullerfanpage Die Suid-Afrikaanse sanger Kobus Muller het vandeesweek ŉ noue ontkoming gehad toe sy bewegende motor skielik in vlamme uitgebars en Muller net-net betyds uit die brandende wrak kon ontsnap. Muller het in 2007 bekendheid verwerf as die wenner van televisiesangkompetisie, Supersterre, en het in die daaropvolgende jaar sy debuutalbum vrygestel. Hy het sedertdien nog vier albums uitgereik en het selfs verlede jaar ŉ internasionale platekontrak by Nextereo Records losgeslaan. Die toneel wat hom egter Donderdag in die vroeë oggendure in Malibongwerylaan in Randburg afgespeel het, was ver verwyderd van sy normale bestaan in die vermaakbedryf en het die sanger erg getraumatiseerd gelaat. Muller vertel dat hy ongeveer twee jaar gelede met sy motor in ŉ botsing betrokke was. Die motor is ná die botsing na ŉ paneelklopper geneem om herstel te word, maar kort daarna het die motor se remme begin probleme gee. “Terwyl ek ry sou daar net ŉ klomp liggies op die paneelbord aangaan en dan sou my remme skielik nie werk nie. Die motor het soms ook net uitgesny en dan moes ek noodgedwonge die battery ontkoppel, die motor se rekenaar weer herstel en die battery weer terugkoppel voordat die motor wou aanskakel,” verduidelik hy. Die brandende motor. Foto: Verskaf ŉ Lang en frustrerende proses het gevolg waartydens Muller die motor by ŉ reeks ondernemings en kenners gehad het in ŉ poging om die fout op te spoor. Hy vertel dat hy die motor verskeie kere by die motorhandelaar self, paneelkloppers, ŉ elektronika-maatskappy en voertuigplanadministrateurs gehad het sonder om ooit ŉ oplossing vir die probleem te vind. “Elke keer as hulle die motor moes regmaak, het hulle vir my gesê daar is nie ŉ probleem nie. Iemand het selfs vir my gesê die probleem is net in my kop. Ek en my makelaars het alles in ons vermoë gedoen om hierdie probleem uit te sorteer, maar elke keer is die voertuig net weer na die volgende persoon verwys of daar is herstelwerk aan die motor gedoen wat nie die probleem opgelos het nie,” sê hy. Hy vertel dat hy Donderdag omstreeks 02:00 in Malibongwerylaan in die rigting van Lanseria op pad was, toe liggies op die kontrolebord by die stuurwiel weer aangegaan het soos al telkemale vantevore gebeur het. “Die liggies het net mal gegaan en ek het probeer rem trap, maar daar was niks. Die stuurwiel het gesluit en die volgende oomblik het ek ŉ klapgeluid onder die enjinkap gehoor,” vertel Muller. “Toe ek weer sien, het daar rook en vlamme onder die enjinkap gekom. Die kar ry omtrent 50 km/h, die stuurwiel is gesluit en die remme wil nie werk nie. Al wat ek kon doen was om te wag dat hierdie vlammende doodskis self tot stilstand kom sodat ons daar kan uitkom.” Muller vertel toe die voertuig tot stilstand kom, het sy vriend by die passasiersdeur uitgespring, maar sy deur aan die bestuurderskant wou nie oopgaan nie. “Ek dink ek het weens die skok net nie helder gedink nie, maar ek het nie daaraan gedink om ook by die passasierskant uit te klim nie en het toe deur my venster uit die kar geklim,” sê hy. Die brandende motor. Foto: Verskaf Hy vertel hulle was skaars uit die motor, toe daar ŉ ontploffing by die enjin plaasvind en die hele voertuig in ligte laaie was. Terwyl die brandende voertuig langs die pad gestaan het, het Muller ŉ asma-aanval gekry van die rook en erg paniekerig geraak. “Ek kan eintlik nie baie duidelik onthou wat gebeur het nie en ek vermoed dat ek net heeltemal in skok ingegaan het. My vriend het vir my vertel dat ek glad nie kon asem kry nie en naderhand op die grond rondgekruip het uit paniek omdat ek nie kan asemhaal nie,” vertel hy. Hy sê dat hy later meer as een keer sy bewussyn verloor het en dat veiligheidsbeamptes kardiopulmonêre resussitasie moes doen om hom weer by te bring. “Hulle het na die tyd vir my gesê hulle moes my elke keer weer aan die lewe kry,” het hy gesê. Die brandende voertuig is uiteindelik deur brandbestryders geblus en Muller en sy vriend het later die dag die voorval by die plaaslike polisiestasie aangemeld. “Alles wat in daardie voertuig was, is weg. My kitare, mikrofone, my sleutels, my gholfsak. Ek het ook ŉ klomp voorraad van my nuwe album in die motor gehad, wat juis laat druk is vir die feesseisoen, wat alles verbrand het,” sê Muller. “Hoewel dit ŉ groot verlies is, is dit aardse goed wat ŉ mens weer kan vervang. Ek is net dankbaar dat ek en my vriend betyds uit die motor kon kom, want as ons ŉ minuut later uitgekom het, was ons dood. Dit was net duidelik nie ons tyd om dood te gaan nie,” sê hy. “Ek dink nie die hele voorval het eintlik al behoorlik by my ingesink nie. Ek kry nie geslaap nie en kry nagmerries oor wat gebeur het. Ons is albei fisiek oukei, maar die trauma van die hele ding is moeilik om te verwerk.” Muller het sy dank uitgespreek teenoor almal, insluitend die brandbestryders en metropolisiebeamptes, wat hom en sy vriend tydens die voorval bygestaan het en wat hy nie kans gekry het om te bedank nie. Volgens Muller word daar tans ŉ ondersoek gedoen om vas te stel wat presies veroorsaak het dat die motor se enjin ontplof het. Hy sê hy beplan om regstappe te doen teen enigiemand wat nalatig was in die inspeksie en herstel van die motor wat uiteindelik tot dié skokvoorval gelei het.